1990. aasta uurimused näitasid, et 36 protsenti saare elanikest sooviks, et mänksi keelt õpetataks ka koolides. Tegemist on erakordselt positiivse tulemusega, kuivõrd veel paarkümmend aastat tagasi tundus, et mänksi keel pakub huvi vaid oma ala fanaatikutele. Septembris 1992 alustatigi vabatahtlikke keeleõpinguid mõnes koolis, kuigi nende ametlik maht on olnud lausa naeruväärne - pool tundi nädalas. Nüüdseks on mänksi keele õpingute mahtu suurendatud ning loodud on ka esimesed mänksikeelsed mänguringid koolieelikutele. Mänksikeelseid saateid on alustanud kohalik raadio. Iiri pank on viimastel aastatel välja andnud aastapreemia mänksikeelsele originaalkirjandusele (esimese preemia sai Bob Carswell luulekogu "Shelg yn Drane" ("Jahtige Riimi") eest). Saarel on alustatud kakskeelsete tänavasiltide ja suunaviitade paigaldamist ning ka valitsusasutustes on võetud suund kakskeelsetele viitadele, kaugemas perspektiivis isegi kakskeelsele asjaajamisele. Kõige selle tulemusena on tekkinud esimesed pered, kus lapsed on kakskeelsed, osates nii mänksi kui ka inglise keelt. Seetõttu väidetakse, et üle aastate on jälle olemas sünnipäraseid mänksi keele oskajaid.